**Dansând cu tine**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când ai pus melodia ce porțile deschide

Iubirii către inimi de gheață, insipide,

Senina ta privire, în cerurile-albastre

M-a ridicat uşor, de subţiori, spre astre!

S-au scufundat secunde în clipa-mbrăţişării,

Prin braţe ţi-au trecut şi valurile mării

Şi vântul ce sărută în înălţimi de munte

Tăria stâncii mândre ce nu cunoaşte punte!

În cântec de iubire inimi îndrăgostite

Lipeau obrajii noştri şi braţe-nlănţuite

Îşi celebrau iubirea... cu aripi la picioare,

În paşi de dans şi ritmic, ne înălțam spre soare!

Nu mai exista timpul, doar dansul şi bătaia

Din inima iubirii întrețineau văpaia.

Pe melodia noastră, ne-am îndreptat spre stele,

Iar dansul străluceşte prin amintiri... ca ele!